REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/178-18

16. jul 2018. godine

B e o g r a d

Z A P I S N I K

32. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 16. JULA 2018. GODINE

Sednica je počela u 11,15 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Žarko Bogatinović, Milija Miletić, Ognjen Pantović, Radovan Jančić, Mladen Lukić, Arpad Fremond, Miroslav Aleksić i prof. dr Miladin Ševarlić, kao i Zvonimir Đokić (zamenik Jasmine Obradović), Dragan Savkić (zamenik Veroljuba Matića) i Ljubinko Rakonjac (zamenik Marjane Maraš), zamenici članova Odbora.

 Sednici nisu prisustvovali članovi Odbora: Jasmina Obradović, Veroljub Matić, Marjana Maraš, Goran Ješić, Nada Lazić, Milorad Mirčić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Bojan Živković, pomoćnik direktora Uprave za agrarna plaćanja, Milan Ćuprić, Sektor poljoprivredne politike i Daniela Stojanović, Sektor za finansijske poslove.

Odbor je većinom glasova ( 12 za, 1 nije glasao ) usvojio sledeći

 D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za drugi kvartal 2018. godine ( broj 02-2486/18 od 10. jula 2018. godine).

 Pre prelaska na razmatranje prve tačke dnevnog reda usvojeni su zapisnici 27, 28, 29. i 30. sednice Odbora, koje su održane 21. i 29. marta, 10. maja i 5. juna, u tekstu u kome su i predloženi. ( 12 za, 1 nije glasao )

 Prva tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za drugi kvartal 2018. godine ( broj 02-2486/18 od 10. jula 2018. godine).

U uvodnim napomenama, Velimir Stanojević je istakao da je u ovom izveštajnom periodu Vlada, na predlog Ministarstva, usvojila 6 uredbi i 20 pravilnika dok je 5 predloga pravilnika u proceduri donošenja. Kada je reč o radu Sektora za međunarodnu saradnju istaknuto je da je na 8. Međuvladinoj konferenciji o pridruživanju Srbije Evropskoj uniji u Luksemburgu 25. juna 2018.g. otvoreno Pregovaračko poglavlje 13 „Ribarstvo“. Takođe, završen je rad na tekstu akcionog plana za Poglavlje 11: „Poljoprivreda i ruralni razvoj“, a urađen je i koncept akcionog plana za Poglavlje 12: „“Bezbednost hrane, veterinarska i fitosanitarna politika“. U ovom izveštajnom periodu održan je 85. Međunarodni poljoprivredni sajam u Novom Sadu. Ministarstvo poljoprivrede je finansiralo dve izložbe, tradicionalnu izložbu stoke i izložbu kvaliteta organskih proizvoda sa oznakom geografskog porekla. Sektor za ruralni razvoj je objavio pravilnike koji se uglavnom tiču rada Uprave za agrarna plaćanja. 29. juna je zvanično potpisan finansijski sporazum između Vlade Republike Srbije i Evropske komisije kojim se omogućava i formalno sprovođenje programa IPARD II. Kada je reč o radu Republičke direkcije za vode pored standardnih investicija, počela je i gradnja sistema za navodnjavanje i odvodnjavanja u blizini Bogatića u dužini od 64 kilometra. Pored navedenog gradiće se i u centralnoj Srbiji a uskoro će početi i radovi na teritoriji grada Čačka i Šapca.

Državni sekretar je nakon izlaganja koje se odnosilo na Informaciju o radu Ministarstva poljoprivrede, šumarstva i vodoprivrede za drugi kvartal 2018. godine još dodao da je ovogodišnja žetva u samoj završnici i da će uprkos jako lošim vremenskim uslovima, kada je prinos u pitanju, ovo biti jedna od rekordnih godina. Takođe, napomenuo je da je ove godine Vlada Republike Srbije budžetom predvidela nabavku 14000 protivgradnih raketa a zaključno sa 15. junom utrošeno je preko 8000 (rezerve se redovno popunjavaju). Ministarstvo je ove godine predvidelo i sredstva za postavljanje automatskih protivgradnih stanica a u toku je postupak javne nabavke za 99 stanica za radarski centar Valjevo.

Marijan Rističević je naveo primer evropskih zemalja sa najmodernijim poljoprivredama, poput Danske i Holandije, koje imaju manje zemljišta od Srbije a daleko veći izvoz i naglasio da bismo trebali da se ugledamo na ovakve primere. Kada je reč o Upravi za agrarna plaćanja istakao je da će Odbor u zaključku tražiti dodatna sredstva i dodatne zaposlene kako bi se veliki broj zahteva brže rešavao. Takođe, naveo je da je za Srbiju važno da ima što više mladih, školovanih poljoprivrednika, a plaćanje PIO fondu bi trebalo da bude obavezan uslov za dobijanje podsticaja pa bi se na takav način rešilo i zapošljavanje mladih poljoprivrednika. Što se tiče zasada kupina i malina potrebno ga je uskladiti sa raspoloživim skladišnjim kapacitetima odnosno država bi trebala da investira izgradnju hladnjača koje bi imale potreban kapacitet za skladištenje celokupnog prinosa.

U diskusiji su učestvovali narodni poslanici: Marijan Rističević, Milija Miletić, Ljubinko Rakonjac, prof. dr Miladin Ševarelić i Miroslav Aleksić.

Odbor je većinom glasova (12 za, 1 nije glasao), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za drugi kvartal 2018. godine i odlučio da je prihvati.

 Nakon rasprave o tački dnevnog reda Odbor je jednoglasno (13 za) doneo sledeći

Z a k lj u č a k

Odbor je razmotrio isplatu podsticaja u poljoprivredi i smatra da bi Vlada Republike Srbije odnosno Ministarstvo finansija, trebali da iznađu mogućnost u skladu sa finansijskim mogućnostima, da se u svrhu redovne i potpune isplate podsticaja, Ministarstvu poljoprivrede, šumarstva i vodoprivrede dodeli do pet milijardi dinara. Takođe, zbog povećanog obima rada prouzrokovanim IPARD-om i većem broju zahteva, omogući zapošljavanje određenog broja službenika u Upravi za agrarna plaćanja.

Pošto drugih pitanja i predloga nije bilo, sednica je zaključena u 12,45 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević